als_Latn dik_Latn sag_Latn
Sot, vendi ynë ka nevojë dhe domosdoshmëri për heronj. Ata dhe ato mund të jenë prokurorët, policët e gjyqtarët. Sigurisht, edhe të gjithë ne të tjerët, qytetarët e Republikës. Heronj të transicionit. Përmbyllësit e transicionit.
Janë bërë shumë të këqija në Kosovë. S’ka kush t’i gjykojë. S’ka kush as t’i ndjek. Nuk kanë guxim, nuk marrin përgjegjësinë ose janë të ndërlidhur disi me të keqen. Për mbi 15 vjet, nuk e njeh kush-kënd. Nuk ka mbetur pore e jetës pa u kriminalizuar apo korruptuar. Ose, të paktën, nuk ka mbetur asgjë pa u futur në rrethin e manipulimit e keqpërdorimit. Rrethin e mashtrimit.
Askush nuk po merr hapin e duhur. Askush nga institucionet e drejtësisë dhe zbatimit të ligjit nuk po arrin të tejkalojë këtë rutinë të dëmshme që është krijuar deri më tash. Thyerja e rutinës, në fakt, është hap i domosdoshëm i përgjegjësisë institucionale, qytetare dhe kombëtare. Madje, duket qartë se problemet që së fundmi po dalin hapur në institucionet udhëheqëse të drejtësisë janë shumë të thella e të vrazhdta. Po duket se sistemi i drejtësisë është jo vetëm keq, por tmerrshëm keq.
E tash, çka të bëjmë? Kah t’ia nisim e ku të përfundojmë?
Ndoshta, me programin qeverisës dikush ka menduar se do të jepen disa orientime se çka të bëhet në këtë vend, për të luftuar krimin e organizuar dhe korrupsionin. Fatkeqësisht, programi qeverisës nuk doli të jetë i detajshëm dhe profesional në këtë fushë tepër të rëndësishme. E çuditshme dhe dëshpëruese në të njëjtën kohë. Anipse, deri diku edhe ka mundur të jetë e pritshme se nuk do të ketë një program të avancuar për luftimin e krimit të organizuar dhe korrupsionit. Por, që të jetë kaq e pafokusuar kjo pjesë e programit, nuk besoj se ka pritur kush!
Sidoqoftë, vëmendja e skenës politike dukshëm është kthyer dhe ndërlidhur me Dhomat e Specializuara, që në zhargonin e diskursit publik po quhet edhe si Gjykata Speciale. Është bërë diskursi në opionion sikur e gjitha që duhet të ndodh në Kosovë dhe rreth Kosovës është ky proces. E që nuk është plotësisht e vërteta jonë kosovare.
Asnjëherë nuk mund të them se ky proces nuk është i rëndësishëm dhe i ndjeshëm. Të dyjat në të njëjtën kohë. Edhe i rëndësishëm, edhe i ndjeshëm. Edhe ndikues në shumë gjëra tjera, mund të jetë!
Por, çka po ndodh në Kosovë dhe për Kosovën? Sepse, po e kuptojmë se Dhomat e Specializuara janë më shumë rreth Kosovës. Janë më shumë rreth pozicionit ndërkombëtar të Kosovës, imazhit të saj dhe të ardhmes së saj bashkëpunuese me nivele rajonale e ndërkombëtare.
Megjithatë, dhe ndaras nga ai proces, unë besoj se ne kemi nevojë për një Gjykatë Speciale. Ama, vërtetë Speciale. Por, Gjykatë Speciale që merret me Krimin e Organizuar dhe Korrupsionin, drogave e prostitucionit. Që merret me të gjitha, ama të gjitha që kanë ndodhur që nga themelimi i institucioneve në Kosovë e deri më sot. Madje, edhe ato që do të ndodhin nesër e pasnesër. Sepse, raste të tilla janë të shumta e të tepërta. Janë pa numër. Janë gjithandej. Në të katër anët e Kosovës e të politikës kosovare. Të atyre që ndikuan e po ndikojnë në vendimmarrjen publike e të këtyre që po e fshehin këtë lloj vendimmarrje. E, po duket qartazi se do të vazhdojnë. Sepse, ata që kanë bërë të këqijat e deritashme, nuk morën dënimin ligjor. Nuk u përballën me të vërteten e vet!
Dhe, e vërteta dëmtuese e secilit dhe secilës rrezikon të shumëfishohet nga vet ata dhe nga të tjerët. Nëse kjo nuk arrihet të ndalet apo, të paktën, të fillojë numërimi mbrapsht i “kohës” së tyre.
Nuk e besoj se ndokush në Kosovë ka dyshime për shkallën e lartë të dukurive negative. Por, në të njëjtën kohë, nuk besoj se ndokush në Kosovë është i kënaqur me veprimin e institucioneve të zbatimit të ligjit në raport me shkelësit e ligjit. Prandaj, na duhet një vendim i madh: një Gjykatë Speciale, ama vërtetë Speciale për punët e këqija që kanë ndodhur në Kosovë që nga themelimi i institucioneve të Kosovës për herë të parë, në vitin 2000.
Heronjtë nuk krijohen lehtë. Është e qartë.
Autori është ish-deputet i Kuvendit të Kosovës dhe ligjërues i Studimeve të Sigurisë Kombëtare.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn